2026 szeptember 27 - Akadémiai Istentisztelet – Elsőéves évfolyamfelelős tanár szolgálata
Lekció: János 12, 44 - 50
Textus: János 6, 60 – 69 
Énekek:
1. 153. dicséret 1. és 6. verse
2. 89. zsoltár 1-2 verse
3. 279 1-5, azaz végig
4. 172, 1-3
5. 172, 4-6
6. 414, 1. és 8. verse
Kedves Testvéreim, kedves Tanítványi Kör, a felolvasott Ige által egy nagyon izgalmas részletébe pillantunk be a jézusi gyakorlati képzésnek, ahol az elmélet és a gyakorlat egymásból következik, de ezt nem mindenki bírja ki. Ha a rész beosztását nézzük – amit kérlek, hogy olvassatok majd végig egy délutáni csendes pillanatotokban, így következnek egymás után az események:
· Ötezrek megvendégelése 6,1–15
· Jézus a tengeren jár 6,16–21 – ez két csoda, ami világossá teszi Jézus Krisztus hatalmát – a tömeg csodarabbinak nézi vagy varázslónak
· Kenyérbeszéd 6,22–71
· A sokaság a túlsó parton megtalálja Jézust – 6,22–25
· Jézus szól a kenyeret és jelt kívánó sokaságnak – 6,26–40
· Jézus szól a morgolódó zsidókhoz – 6,41–51a
· Jézus az egymást közt tusakodó zsidóknak szól – 6,52–59
· Jézus szól a morgolódó tanítványokhoz – 6,60–66
· Jézus szól a Tizenkettőhöz – 6,67–71
Textusunk a morgolódó tanítványok és a vallást tevő maradék 12 részletét hozza közel, hogy a magunk számára okulhassunk belőle. 
Csak az 56 – 59 – ik terjedő verseket olvasom előzményként, hogy halljuk és érezzük, ha egyszerű emberi füllel hallgatjuk, volt min megbotránkoznia a tanítványi seregnek. Ezt mondja Jézus:
56A ki eszi az én testemet és iszsza az én véremet, az én bennem lakozik és • én is abban. 57A miként elküldött engem amaz élő Atya, és én az Atya által élek: akként az is, a ki engem eszik, él én általam. 
ITT MINDEN VALÓSZÍNŰSEG SZERINT ÖNMAGÁRA MUATTOTT:  58Ez az a kenyér, a mely a mennyből szállott • alá; nem úgy, a mint a ti atyáitok evék a mannát és meghalának: a ki ezt a kenyeret (ISMÉT magára mutathat) eszi, él örökké.  59Ezeket mondá a zsinagógában, a mikor tanít vala Kapernaumban. 
Ez tiszta kannibalizmus, emberáldozat, botránkozás, Istenkáromlás. Egyenlővé teszi magát az Atyával – ez nem lehet normális, kenyér szaporítás ide, tengerenjárás oda – ettől az őrülttől menekülnie kell minden rendes zsidó – és nemzsidó embernek. 
Az emberi „normalitás” tehát a menekülést választja, mert ez olyan kemény beszéd, ami bennragadt a fülükben és megakadt a torkukon. Érvelni ellene nem tudtak – hiszen csodát csak isteni erővel és engedéllyel lehet tenni, de elfogadni sem bírta az AGYUK, hogy ilyet mondhat egy ember, aki első látásra olyan, mint ők.
 Jézus Krisztus, aki érzékeli, hogy a tanítványai, miket gondolnak és zúgolódnak, még rátesz egy lapáttal, hogy végleg kiderüljön, ki mit bír el szívben és lélekben:
- Titeket ez megbotránkoztat?  62Hát ha meglátjátok az embernek Fiát felszállani oda, a hol elébb vala?  63A lélek az, a mi  megelevenít, a test nem használ semmit: a beszédek, a melyeket én szólok néktek, lélek és élet. 
 Az emberi beszéd lélek? Élet csak Isten beszédéből fakadt, amikor teremtett, ezt a legközönségesebb ember is tudja! Más nem tehet ilyent! 
Jézus ezeket a gondolatokat is érzékelte, mert nyilvánosan megvonja tőlük az Atya elhívását: „Azért mondtam néktek, hogy senki sem jöhet én hozzám, hanemha az én Atyámtól van megadva néki.” 
Szinte magunk előtt látjuk, ahogy a hetvenből a nagyobb része néz maga elé, aztán hátat fordít Jézusnak és a 12-nek és elmegy. Az előttünk felsejlő kép szerint a 12 döbbenten nézi, mi folyik és biztosan ők is agyaltak, hogy miért csinálja ezt az Úr? Olyan szép és reményteljes volt minden!! Ötezer férfi evett és maradt bőven, látták, hogy Jézus az elemek felett is Úr, miért kellett ilyen döbbenetes és emberi füllel hallgatva megbotránkoztató dolgokat mondani?? Ekkor azonban Jézus rájuk néz és rákérdez: Vajjon ti is el akartok-é menni? Miért teszi ezt? 
Egyrészről, gondolom, ad nekik is egy esélyt. Most még elmehetnek, ha mindaz, amit Jézus tanít és képvisel, túl sok. Másrészt, itt az alkalom, hogy kiderüljön, mennyit értettek meg az eddig történtekből. Hátha végre értik, hogy Jézus Krisztusban összeér és egyszerre van jelen a földi halandóság és a mennyei hatalom, s aki Őt hallgatja és vele jár, az szintén két világban van otthon. 
Péter visszakérdez: Hova is mehetnének? Hová lehet továbbmenni onnan? Hol lehet többet tanulni, többet kapni, közelebb kerülni Istenhez? Kit keressenek, kit hallgassanak? Mert senki az akkori tanítók, farizeusok, sadduceusok, főpapok közül nem tud Istenről, az Istentől kapott életről és örökéletről többet, mint Jézus Krisztus. Az a tudás, amit ők kerestek, az Krisztusnál van, az a kapcsolat Istennel, amire vágytak, Krisztus által van. 
A magyar fordítás nem mindenhol adja vissza a görög eredetit, mert azt írják sok helyen Péter válaszaként, hogy: Te vagy a Krisztus, az élő Istennek fia. A Septuaginta így őrizte meg. 
Azonban János így jegyzi fel a görög szövegben: És mi elhittük és megismertük: Te vagy az Istennek Szentje. – Te vagy, aki Istenhez a legközelebb vagy, te vagy, aki Róla a legtöbbet tudsz. 
NAGYON fontos a sorrend: Elhittük – a szívünkkel és a lelkünkkel és megismertük – megtapasztaltuk az érzékeinkkel, kielemeztük és végiggondoltuk az agyunkkal, és bár nem értünk minden részletet (hogyan lehet Téged enni-inni, milyen az az örökélet), megvalljuk, hogy Te vagy nekünk az Istennek Szentje.  Egész lényünk válaszolja ezt. Ez a legtöbb, ami a miénk lehet és mi Hozzád akarunk tartozni. Mielőtt felsóhajtanánk, hogy milyen szép vége van ennek a jelenetnek, most gondoljuk újra végig, immár magunkat gondolva – érezve először a tömeg, majd a 70 tanítvány, majd a 12 tanítvány, végül Péter helyébe. Lássuk magunkat, ahogy már-már indulna a lábunk, de mégis maradunk, aztán csak ott állnánk és döbbenten néznénk, amikor a többiek, akikkel együtt jártunk éveken át, elmennek, 
aztán álljunk oda gondolatban Jézus Krisztus elé, aki most személyesen minket kérdez meg: Vajjon ti is (itt most a minket ismerő legkisebb közösségre, akár a családunkra, barátainkra is gondolhatunk, akiknek a nevében szólhatunk), vajjon ti is el akartok-e menni? 
Vajjon ki tudjuk-e hangosan mondani Péter szavait? Vajjon szószólói vagyunk-e mi a hitben a mögöttünk állóknak, a családunknak, a barátainknak, akik szintén keresztyének? Most mindenki formálja meg magában a szavakat és fejben mondja ki: Uram kihez mehetnénk, örök életnek beszéde van tenálad. Uram, kihez mehetnénk, te vagy az Istennek Szentje. 
Ez a hitvallás lehet az alapja annak is, hogy itt vagyunk a Teológián.
S ha most megkönnyebbülten felsóhajtottunk, hogy a mi történetünknek is jó vége lett, hiszen igent mondtunk Jézusnak, bizonyságot tettünk róla ország-világ, de legalábbis a gyülekezetünk előtt, sőt Teológiára is eljöttünk, hogy még többet tudjunk meg Róla és még jobban követhessük őt, és hívjunk, tanítsunk másokat is erre, akkor hallgassuk meg Jézusnak a Péter vallástételére adott válaszát: Nem én választottalak-e ki titeket, a tizenkettőt? - Tehát ittlétünk igazából egy válasz egy mennyei döntésre.-
és egy közületek ördög. Bumm. Nesze neked kiválasztottság.
Aztán János magyarázatként hozzáfűzi, hogy Iskariotes Júdást értette, a Simon fiát, mert ez akarta őt elárulni, noha egy volt a tizenkettő közül. Ezek szerint a kiválasztottság sem elég a nagyszerű fináléhoz, az bizony csak az elinduláshoz volt elég.
A tizenkettő marad, és Jézus nem mondja meg, melyikük az. Bárki lehet, bárkiből lehet ördög. Hogyan? Úgy, hogy nem elég neki, amit Jézus adni akar. Az örökélet, az üdvösség, a Mennyek országában a hely és még annyi minden más – nem elég. Júdás azt várja, hogy menjenek el a rómaiak. Pusztítsa ki őket, ha Jézus a Messiás és üljön Izrael trónjára. Ezért árulja el Júdás Jézust. És ezért fogja elárulni végül is mindenki – mert Jézus jó ugyan, talán a legjobb, DE NEM ELÉG. 
Péternek nem elég erős, Júdásnak nem elég kegyelmes, nekünk pedig akkor jön el ez az ördögi pillanat, amikor nekünk nem ELÉG. Amikor valami vagy valaki mást is odaengedünk a hitünk és ismeretünk látóterébe Jézus mellé vagy helyett, akkor mi leszünk arra az időre Júdás. Ami számunkra azóta biztos: vissza lehet jönni a júdásságból, az elégedetlenségből, a jobban tudásból, a saját akaratunk minden áron való érvényesítéséből. Hogyan kerülhetjük el ezt a júdási zsákutcát, az ördögi csapdát: újra és újra emlékeztetjük magunkat: bár szabadon elmehetünk Jézus elől, mint annyian megtették, mi mégis, egyenként és közösségként is, azt választjuk, hogy maradunk és megvalljuk:
Maradunk, mert az Istennek Szentjénél van az örök életnek beszéde, aki a mi Urunk.
Ez nekünk elég. Ámen.

